ປ. ທຣຳ ແລະ ປະທານາທິບໍດີ ຄົນໃໝ່ ຂອງ ເກົາຫຼີໃຕ້ ຕົກລົງ ຈະຮ່ວມມືກັນ 
ໂຊລກ່າວວ່າ ຜູ້ນຳສະຫະລັດ ເອີ້ນບັນຫາ ຫ້ອມລ້ອມ ຄວາມໄຝ່ຝັນ ທາງດ້ານທະຫານ ຂອງພຽງຢາງວ່າ ສະລັບຊັບຊ້ອນ ແຕ່ກໍສາມາດແກ້ໄຂໄດ້.
ປະທານາທິບໍດີສະຫະລັດ ທ່ານດໍໂນລ ທຣຳ ແລະປະທານາທິບໍດີຄົນໃໝ່ຂອງເກົາຫຼີ ໃຕ້ ທ່ານມູນແຈອິນ ໄດ້ຕົກລົງໃນລະຫວ່າງການໂທລະສັບໂອ້ລົມກັນໃນວັນພຸດວານ ນີ້ ທີ່ຈະຮ່ວມມືກັນຢ່າງໃກ້ຊິດ ໃນການຮັບມື ກັບໂຄງການສ້າງອາວຸດນິວເຄລຍຂອງ ເກົາຫຼີເໜືອ ເຈົ້າໜ້າທີ່ເກົາຫຼີໃຕ້ກ່າວວ່າ ທ່ານທຣຳໃນລະຫວ່າງການໂທລະສັບໄປໂອ້ລົມໃນວັນສາບານໂຕ ເຂົ້າຮັບຕຳແໜ່ງ ຂອງທ່ານມູນ ໄດ້ກ່າວເຖິງ ບັນຫາຕ່າງໆ ທີ່ພົວພັນກັບ ຄວາມໄຝ່ຝັນທາງດ້ານທະຫານຂອງພຽງຢາງນັ້ນວ່າ ເປັນບັນຫາ ທີ່ສະລັບຊັບຊ້ອນ ແຕ່ກໍສາມາດທີ່ຈະແກ້ໄຂໄດ້ ທ່ານທຣຳກ່າວວ່າ ຄວາມສຳພັນລະຫວ່າງສະຫະລັດກັບເກົາຫຼີໃຕ້ຊຶ່ງເປັນປ້ອມປ້ອງ ກັນຕໍ່ໄພຂົ່ມຂູ່ຂອງເກົາຫລີເໜືອມາເປັນເວລາດົນນານແລ້ວນັ້ນ ແມ່ນຍັງເຂັ້ມແຂງຢູ່ ແລະໄດ້ເຊື້ອເຊີນທ່ານມູນ ໃຫ້ເດີນທາງມາຢ້ຽມຢາມນະຄອນຫຼວງວໍຊິງຕັນ ອີງຕາມ ຄຳຖະແຫຼງຂອງທຳນຽບປະທານາທິບໍດີເກົາຫຼີໃຕ້ ແຕ່ແນວໃດກໍຕາມ ຜູ້ນຳຄົນໃໝ່ຂອງເກົາຫຼີໃຕ້ ໄດ້ເອົາທ່າທີແບບປານີປານອມຕໍ່ເກົາ ຫຼີເໜືອຫຼາຍກວ່າທ່ານທຣຳຊຶ່ງໄດ້ສົ່ງກຸ່ມໂຈມຕີຂອງກອງທັບເຮືອໄປຍັງເຂດນ່ານນ້ຳ ນອກແຄມຝັ່ງຂອງແຫຼມເກົາຫຼີ ເພື່ອເຕືອນເກົາຫຼີເໜືອ ກ່ຽວກັບການສ້າງລູກສອນໄຟ ຕິດຫົວລະເບີດນິວເຄລຍ ທ່ານທຣຳຍັງຢາກໃຫ້ລົງໂທດອຳນາດການປົກຄອງເກົາຫຼີ ເໜືອຂອງກິມຈົງອຸນຕື່ມແລະເຮັດໃຫ້ປະເທດຄອມມູນິສດັ່ງກ່າວຢູ່ຢ່າງໂດດດ່ຽວເພີ້ມ ຂຶ້ນ ການເຂົ້າກຳອຳນາດ ຂອງທ່ານມູນ ເຮັດໃຫ້ການປົກຄອງ ຂອງພວກນິຍົມແນວທາງ ເດີມຫົວແຂງກະດ້າງ ໃນເກົາຫຼີໃຕ້ ທີ່ມີມາເປັນເວລາເກືອບນຶ່ງທົດສະວັດ ສິ້ນສຸດລົງ ໂດຍທີ່ໃນຊຸມປີຜ່ານມາ ໂຊລໄດ້ເພັ່ງເລັງໃສ່ການກົດດັນໃຫ້ເກົາຫຼີເໜືອຢຸດເຊົາໂຄງ ການສ້າງອາວຸດນິວເຄລຍ ທ່ານມູນ ກ່າວໃນຄຳປາໄສເຂົ້າຮັບຕຳແໜ່ງຂອງທ່ານວ່າ “ຖ້າຫາກຈຳເປັນຂ້າພະເຈົ້າ ຈະບິນໂດຍກົງ ໄປວໍຊິງຕັນ ຂ້າພະເຈົ້າ ຈະໄປປັກກິ່ງ ແລະໂຕກຽວ ແລະຖ້າເງື່ອນໄຂ ຕ່າງໆ ຫາກອຳນວຍໃຫ້ແລ້ວ ຂ້າພະເຈົ້າ ຈະໄປພຽງຢາງ ເພື່ອຈະນຳເອົາ ສັນຕິພາບ ແລະຄວາມໝັ້ນຄົງ ມາສູ່ແຫຼມເກົາຫຼີ ຂ້າພະເຈົ້າ ຈະເຮັດທຸກສິ່ງທຸກຢ່າ ງທີ່ຂ້າພະເຈົ້າ ສາມາດເຮັດໄດ້ ” ນອກນັ້ນ ຜູ້ນຳຄົນໃໝ່ຂອງເກົາຫຼີໃຕ້ຍັງມີຄວາມລັງເລໃຈກ່ຽວກັບການຕິດຕັ້ງລະບົບ ປ້ອງກັນລູກສອນໄຟ THAAD ຊຶ່ງຫວ່າງບໍ່ດົນຜ່ານມານີ້ ທ່ານທຣຳ ໄດ້ຮຽກຮ້ອງໃຫ້ ເກົາຫຼີໃຕ້ຈ່າຍເງິນເພີ້ມ 1 ຕື້ໂດລາ ໃນດ້ານປ້ອງກັນປະເທດ ພ້ອມດຽວກັນນີ້ ຈີນຍັງ ໄດ້ຄັດຄ້ານຕໍ່ການຕິດຕັ້ງອາວຸດທີ່ທັນສະໄໝດັ່ງກ່າວວ່າ ເປັນໄພຂົ່ມຂູ່ຕໍ່ຂົງເຂດແລະ ໄດ້ທຳການຕອບໂຕ້ຕໍ່ເກົາຫຼີໃຕ້ໂດຍຈຳກັດພວກນັກທ່ອງທ່ຽວແລະການນຳເຂົ້າຈາກ ເກົາຫຼີໃຕ້